cyanic-selkie/wikianc huggingface dataset:
נאום השנה החדשה
במדינות חבר המדינות
בבלארוס, הנשיא, אלכסנדר לוקשנקו נושא את הנאום לשנה החדשה כבר 26 שנים. כל שנה הוא מעלה נושא לנאום. לדוגמה, ב-31 בדצמבר 2003, נאומו זכה לכותרת "הזמן הוא ציפור", ובשנת 2016 נושא נאומו היה "הכל עוד לפנינו". בתקופה שבין 1994 ל-2012, הברכות לשנה החדשה התקיימו בשטח מעונו של נשיא הרפובליקה במינסק, ולאחר השלמת בניית ארמון העצמאות, ב-31 בדצמבר 2013, הנאום מצולם בשטח הארמון. ב-31 בדצמבר 2017, במקום ההקדמה הרגילה, הוצגו הציטוטים והרגעים העיקריים עם אלכסנדר לוקשנקו ב-2017.
באוזבקיסטן, בתקופת שלטונו של אסלאם קרימוב בשנים 1989–2016, נשיא המדינה לא נשא נאום לאומה. הכרוז היה מקריא את ברכותיו של נשיא המדינה בערב ראש השנה. לאחר עלייתו של שבקט מירזייאיב לשלטון, החלה המסורת של נאום ראש השנה בטלוויזיה לעם. הנשיא מברך תחילה את האנשים ברוסית, ולאחר מכן, כמה דקות לפני כניסת השנה החדשה, נואם באוזבקית.
נשיא הפדרציה הרוסית עורך את נאום השנה החדשה לעם ברוסיה מדי שנה בליל 31 בדצמבר. ב-1999, הנשיא בוריס ילצין אף השתמש במעמד כדי להודיע לאומה על התפטרותו.
באוקראינה נהוג כי נשיא אוקראינה פונה בנאום טלוויזיוני לשנה החדשה. הנשיא ליאוניד קוצ'מה עשה זאת עשר פעמים. בשנת 2003, נאומו צולם יחד עם נכדו וכלב.
בתגובה לנאום ראש השנה האחרון ויקטור ינוקוביץ', ב-31 בדצמבר 2013, פרסם לראשונה את הנאום שלו.
במדינות מערב אירופה
באוסטריה, ביום ראש השנה, הנשיא פונה לעם, כאשר נאום הקנצלר משודר בחג הלאומי ב-26 באוקטובר.
בשנת 1923, מנכ"ל BBC ג'ון רייט הזמין את המלך ג'ורג' החמישי לנאום בחג המולד בנאום לאומה, אך הרעיון נדחה על ידי המלך. אף על פי כן, ריית' התעקש על הרעיון שלו, ובשנת 1932 הקליט ג'ורג' החמישי ממעונו בסדרינגהאם הודעת רדיו לאזרחים הבריטיים. טקסט הנאום נכתב על ידי רודיארד קיפלינג. מאז, מלכים ומלכות הממלכה המאוחדת ביצעו את נאום ברכות חג המולד מדי שנה, למעט 1936 ו-1938. (המלך מדצמבר 1936 עד פברואר 1952 היה ג'ורג' השישי, שסבל מגמגום מגיל 7). בשנת 1957, נאום חג המולד של המלכה אליזבת השנייה שודר לראשונה בטלוויזיה והיא עשתה זאת מדי שנה עד למותה ב-2022.
בגרמניה, הקנצלר נושא נאום לשנה החדשה מאז 1970. הנשיא הפדרלי, שנחשב רשמית לראש המדינה, נואם לאומה בחג המולד. מ-1949 עד 1969, היה הנוהג הפוך. ב-1952 שודר לראשונה בטלוויזיה נאום השנה החדשה. תקרית מוזרה התרחשה ב-31 בדצמבר 1986, כאשר ערוץ הטלוויזיה Das Erste שידר את הנאום של הלמוט קוהל בשנה שקדמה לה. לטענת הנהלת ערוץ הטלוויזיה, זה קרה בטעות, וב-1 בינואר 1987 שודר הנאום הנכון של הקנצלר.
מדינות אסיה
ב-1 בינואר 2013, חדשות BBC דיווחו כי מנהיג הרפובליקה העממית הדמוקרטית של קוריאה נשא נאום טלוויזיה לשנה החדשה לאזרחים בפעם הראשונה מזה 19 שנים.
בישראל נישא נאום לראש השנה האזרחית בידי ראש ממשלת ישראל, בעיקר כפנייה לציבור הדובר רוסית במדינה במסגרת חגיגות הנובי גוד. בראש השנה לעיתים משודר נאום בערב החג או ריאיון חגיגי.
לילי קינג
לילי קינג (באנגלית: Lilly King; נולדה ב-10 בפברואר 1997) היא שחיינית אמריקאית, היא אלופה אולימפית (ריו דה ז'ניירו 2016) במשחה ל-100 מטר חזה ובמשחה שליחות 4x100 מטר מעורב. היא פעמיים ברציפות אלופת העולם (בודפשט 2017 וקוואנגג'ו 2019) במשחים ל-50 מטר חזה, ל-100 מטר חזה ובמשחה שליחות 4x100 מטר מעורב ואלופת עולם (בודפשט 2022) במשחה ל-200 מטר חזה ושיאנית העולם הנוכחית במשחים ל-100 מטר חזה ובמשחה שליחות 4x100 מטר מעורב.
ביוגרפיה
קינג נולדה וגדלה באוונסוויל, אינדיאנה. היא לומדת ומתאמנת באוניברסיטת אינדיאנה.
2015
באליפות ארצות הברית שנערכה בסן אנטוניו, טקסס באוגוסט 2015 זכתה קינג במדליית כסף במשחה ל-100 מטר חזה בתוצאה של 1:06.69 דקות, אחרי קייטי מיילי (1:06.55 דקות).
שיאנית ארצות הברית
באליפות המכללות שנערכה באטלנטה, ג'ורג'יה במרץ 2016 זכתה קינג בשתי מדליות זהב, במשחה ל-100 יארד חזה בשיא ארצות הברית חדש של 56.85 שניות ובמשחה ל-200 יארד חזה בשיא ארצות הברית חדש של 2:03.59 דקות.
אלופה אולימפית
במבחנים האמריקאים לאולימפיאדת ריו דה ז'ניירו (2016) שנערכו באומהה, נברסקה בסוף יוני ובתחילת יולי 2016 סיימה קינג פעמיים במקום ראשון, במשחה ל-100 מטר חזה בתוצאה של 1:05.20 דקות ובמשחה ל-200 מטר חזה בתוצאה של 2:24.08 דקות ונכללה בנבחרת האמריקאית למשחקים האולימפיים. במשחקים עצמם היא זכתה בשתי מדליות זהב, במשחה ל-100 מטר חזה בשיא אולימפי ובשיא אישי חדש של 1:04.93 דקות, לפני יוליה יפימובה מרוסיה (1:05.50 דקות) וקייטי מיילי (1:05.69 דקות) ובמשחה שליחות 4x100 מטר מעורב ביחד עם קתלין בייקר, דנה ולמר וסימון מנואל בתוצאה של 3:53.13 דקות, לפני אוסטרליה (3:55.00 דקות) ודנמרק שקבעה שיא אירופה חדש של 3:55.01 דקות.
שיאנית עולם (בריכת 25 מטר)
באליפות העולם (בריכת 25 מטר) שנערכה בוינדזור, אונטריו, קנדה בדצמבר אותה שנה היא זכתה ב-5 מדליות, 4 זהב ו-1 כסף. מדליות זהב, במשחה ל-50 מטר חזה בשיא אישי חדש של 28.92 שניות, לפני שיאנית העולם אליה אטקינסון מג'מייקה (29.11 שניות) ובת ארצה מולי האניס (29.58 שניות), במשחה שליחות 4x50 מטר מעורב, ביחד עם אלכסנדרה דה לוף, קלסי וורל וקטרינה קונופקה בשיא עולם חדש של 1:43.27 דקות, כשחיינית שנייה היא שחתה ב"זינוק שליחות" תוצאה של 28.78 שניות, במשחה שליחות 4x100 מטר מעורב בשיא אליפות חדש של 3:47.89 דקות, כשחיינית שנייה היא שחתה ב"זינוק שליחות" תוצאה של 1:03.71 דקות ובמשחה שליחים 4x50 מטר מעורב משולב (2 שחייניות ו-2 שחיינים) בשיא אליפות חדש של 1:37.22 דקות, כשחיינית שנייה היא שחתה ב"זינוק שליחות" תוצאה של 28.74 שניות. מדליית כסף, במשחה ל-100 מטר חזה בשיא אישי חדש של 1:03.35 דקות, אחרי שיאנית העולם אליה אטקינסון (1:03.03 דקות) ולפני מולי האניס (1:03.89 דקות). נוסף לכך, היא סיימה במקום רביעי במשחה ל-200 מטר חזה בשיא אישי חדש של 2:19.34 דקות. בשלב המוקדמות היא סיימה במקום שמיני בתוצאה של 2:21.17 דקות, מאית השנייה יותר מהר מהשחיינית שאחריה.
אלופת עולם
באליפות ארצות הברית שנערכה באינדיאנפוליס, אינדיאנה ביוני 2017 ושהיוותה את המבחנים האמריקאים לאליפות העולם, זכתה קינג ב-3 מדליות זהב, במשחה ל-50 מטר חזה בשיא אמריקה חדש של 29.66 שניות, במשחה ל-100 מטר חזה בתוצאה של 1:04.95 דקות ובמשחה ל-200 מטר חזה בשיא אישי חדש של 2:21.83 דקות. באליפות העולם עצמה שנערכה בבודפשט, הונגריה ביולי היא זכתה ב-4 מדליות זהב, במשחה ל-50 מטר חזה בשיא עולם חדש של 29.40 שניות, לפני יוליה יפימובה (29.57 שניות) וקייטי מיילי (29.99 שניות), במשחה ל-100 מטר חזה בשיא עולם חדש של 1:04.13 דקות, לפני קייטי מיילי (1:05.03 דקות) ויוליה יפימובה (1:05.05 דקות), כבר בשלב חצי הגמר היא קבעה שיא אישי חדש של 1:04.53 שניות ועלתה שנייה למשחה הגמר, במשחה שליחות 4x100 מטר מעורב ביחד עם קתלין בייקר, קלסי וורל וסימון מנואל בשיא עולם חדש של 3:51.55 דקות, לפני רוסיה שקבעה שיא אירופה חדש של 3:53.38 דקות ואוסטרליה (3:54.29 דקות), כשחיינית שנייה היא קבעה ב"זינוק שליחות" במשחה ל-100 מטר חזה תוצאה של 1:04.48 דקות ובמשחה שליחים 4x100 מטר מעורב משולב ביחד עם מאט גריוורס, קיילב דרסל וסימון מנואל בשיא עולם חדש של 3:38.56 דקות, לפני אוסטרליה (3:41.21 דקות), סין וקנדה (3:41.25 דקות), כשחיינית שנייה היא קבעה ב"זינוק שליחות" במשחה ל-100 מטר חזה תוצאה של 1:04.15 דקות. נוסף לכך, היא סיימה במקום רביעי במשחה ל-200 מטר חזה בתוצאה של 2:22.11 דקות.
2018
באליפות הפאן פסיפיק בשחייה שנערכה בטוקיו, יפן באוגוסט 2018 זכתה קינג ב-3 מדליות, 1 זהב ו-2 כסף. מדליית זהב במשחה ל-100 מטר חזה בתוצאה של 1:05.44 דקות. מדליות כסף במשחה ל-200 מטר חזה בתוצאה של 2:22.12 דקות ובמשחה שליחות 4x100 מטר מעורב.
2019
באליפות העולם שנערכה בקוואנגג'ו, קוריאה הדרומית ביולי 2019 זכתה קינג ב-4 מדליות, 3 זהב ו-1 כסף. מדליות זהב, במשחה ל-50 מטר חזה בתוצאה של 29.84 שניות, לפני בנדטה פילאטו מאיטליה (30.00 שניות) ויוליה יפימובה (30.15 שניות), במשחה ל-100 מטר חזה בתוצאה של 1:04.93 דקות, לפני יוליה יפימובה (1:05.49 דקות) ומרטינה קררו מאיטליה (1:06.36 דקות) ובמשחה שליחות 4x100 מטר מעורב ביחד עם רגן סמית' שקבעה שיא עולם במשחה הגב (57.57 שניות), קלסי דליה וסימון מנואל בשיא עולם חדש של 3:50.40 דקות, שיפור לשיא העולם בן השנתיים של ארצות הברית (3:51.55 דקות), לפני אוסטרליה (3:53.42 דקות) וקנדה (3:53.58 דקות). מדליית כסף במשחה שליחים 4x100 מטר מעורב משולב ביחד עם ראיין מרפי, קיילב דרסל וסימון מנואל בתוצאה של 3:39.10 דקות, אחרי אוסטרליה (3:39.08 דקות) ולפני בריטניה (3:40.68 דקות). נוסף לכך, היא פסלה בשלב המוקדמות במשחה ל-200 מטר חזה.
2021
באליפות ארצות הברית ששימשה כמבחנים האמריקאים לאולימפיאדת טוקיו (2020) שנערכו באומהה, נברסקה ביוני 2021 זכתה קינג בשתי מדליות, זהב וכסף. מדליית זהב, במשחה ל-100 מטר חזה בתוצאה של 1:04.79 דקות, לפני לידיה ג'קובי (1:05.28 דקות) ואנני לזור (1:05.60 דקות) מדליית כסף במשחה ל-200 מטר חזה בתוצאה של 2:21.75 דקות, אחרי אנני לזור (2:21.07 דקות) ולפני אמילי אסקובדו (2:22.64 דקות). במשחקים עצמם היא זכתה ב-3 מדליות, 2 כסף ו-1 ארד. מדליות כסף במשחה ל-200 מטר חזה בשיא אישי חדש של 2:19.92 דקות, אחרי טטיאנה סקונמאקר מדרום אפריקה שקבעה שיא עולם חדש של 2:18.95 דקות ולפני אנני לזור (2:20.84 דקות) ובמשחה שליחות 4x100 מטר מעורב לאחר ששחתה בשלב המוקדמות. מדליית ארד, במשחה ל-100 מטר חזה בתוצאה של 1:05.54 דקות, אחרי לידיה ג'קובי (1:04.95 דקות) וטטיאנה סקונמאקר (1:05.22 דקות) ולא הצליחה להגן על תוארה. בשלב חצי הגמר היא קבעה תוצאה של 1:05.40 דקות.
2022
באליפות העולם שנערכה בבודפשט ביוני 2022 היא זכתה ב-3 מדליות זהב, במשחה ל-200 מטר חזה בתוצאה של 2:22.41 דקות, לפני ג'נה שטראוך מאוסטרליה (2:23.04 דקות) וקייט דאגלס מארצות הברית (2:23.20 דקות) במשחה שליחות 4x100 מטר מעורב ביחד עם רגן סמית', טורי הסק וקלייר קורזן בתוצאה של 3:53.78 דקות, לפני אוסטרליה (3:54.25 דקות) וקנדה (3:55.01 דקות) במשחה שליחים משולב 4x100 מטר מעורב לאחר ששחתה בשלב המוקדמות. נוסף לכך, היא סיימה במקום רביעי במשחה ל-100 מטר חזה בתוצאה של 1:06.07 דקות, 5 מאיות איטי ממדליית ארד ובמקום שביעי במשחה ל-50 מטר חזה בתוצאה של 30.40 שניות.
2023
באליפות העולם שנערכה בפוקואוקה, יפן ביולי 2023 היא זכתה בשתי מדליות, זהב וכסף. מדליית זהב במשחה שליחות 4x100 מטר מעורב ביחד עם רגן סמית', גרטשן וולש וקייט דאגלס בתוצאה של 3:52.08 דקות, לפני אוסטרליה (3:53.37 דקות) וקנדה (3:54.12 דקות), כשחיינית שנייה היא קבעה ב"זינוק שליחות" תוצאה של 1:04.93 דקות. מדליית כסף במשחה ל-50 מטר חזה בתוצאה של 29.94 שניות, אחרי רותה מיילוטיטה מליטא שקבעה שיא עולם חדש של 29.16 שניות ולפני בנדטה פילטו מאיטליה (30.04 שניות), בשלב חצי הגמר היא קבעה תוצאה של 29.72 שניות. נוסף לכך, היא סיימה פעמיים במקום רביעי, במשחה ל-100 מטר חזה בתוצהא של 1:06.02 דקות, בשלב חצי הגמר היא קבעה תוצאה של 1:05.45 דקות, התוצאה השנייה בטיבה באליפות ובמשחה ל-200 מטר חזה בתוצאה של 2:22.25 דקות.
בראשית (שיר)
בראשית הוא סינגל שהוקלט על ידי הזמר והמוזיקאי הישראלי עידן רייכל. השיר יצא לאור ב-23 במאי 2018 כסינגל הרביעי מתוך אלבום הסולו השני של רייכל "ואם תבואי אליי", על ידי חברת התקליטים הליקון.
עם יציאתו נכנס השיר אל המקום הראשון במצעד השבועי של מדיה פורסט ואל המקום החמישי במצעד הרשמי של גלגלצ. כמו כן, זכה השיר במקום ה-27 במצעד השנתי של כאן גימל ובמקום ה-30 במצעד השנתי של גלגלצ.
רקע וכתיבה
השיר נכתב, הולחן והופק על ידי עידן רייכל. השיר הוא בסגנון מוזיקת עולם. השיר נכתב במהלך נסיעותיו של רייכל בעולם בהשראת המפגשים שלו עם אנשים מרחבי הודו ואפריקה.
בסמוך לצאתו כסינגל, עלה השיר לרשת הזרמת המדיה ספוטיפיי.
וידאו קליפ
הווידאו קליפ הנלווה לשיר, נוצר על ידי אמנית החול אילנה יהב, והועלה לערוץ היוטיוב של עידן רייכל ב-23 במאי 2018, בסמוך לצאת הסינגל.
מגדל Imagine Peace
מגדל Imagine Peace (באנגלית: Imagine Peace Tower, באיסלנדית: Friðarsúlan, שמשמעו הוא "עמוד השלום") הוא אנדרטה שהוקמה לזכרו של ג'ון לנון, חבר להקת הביטלס, על ידי אלמנתו יוקו אונו. היא ניצבת באי וידיי (Viðey) שבמפרץ קולהפיורדור (Kollafjörður), ליד רייקיאוויק שבאיסלנד.
מבנה
על גבי המצבה חרותות המילים "Imagine Peace" ב-24 שפות (ועברית בכללן). מילים אלו כמו גם שמה של האנדרטה הן תזכורת לשיר השלום של לנון, Imagine. מתחת למצבה נטמנו מאות אלפי איחולים לשלום שיוקו אונו אספה במסגרת מפעל עצי האיחולים (Wish Trees) שלה. על לוח נוסף על גבי האנדרטה נכתב: "אני מקדישה מגדל אור זה לג'ון לנון. אהבתי לך היא לנצח. יוקו אונו, 9 באוקטובר 2007".
איסלנד נבחרה על ידי יוקו אונו כאתר להקמת האנדרטה בשל יופי נופיה ובשל ייצור החשמל הגאותרמי הידידותי לסביבה הנוהג בה. הקמת האנדרטה החלה ב-9 באוקטובר 2006 והיא נחנכה שנה אחת לאחר מכן. בנוסף ליוקו אונו השתתפו בטקס חנוכת האנדרטה בנה ובנו של לנון, שון לנון, חבר להקת הביטלס רינגו סטאר ואוליביה הריסון, אלמנתו של ג'ורג' הריסון. פול מקרטני הוזמן לטקס אך לא הגיע (בשל הופעה בבית משפט באותו מועד).
האנדרטה הוקמה בשיתוף פעולה בין יוקו אונו, עיריית רייקיאוויק, מוזיאון רייקיאוויק לאמנות וחברת האנרגיה של העיר.
לפי תוכניתה של יוקו אונו יאיר המגדל במשך חודשיים בכל שנה - מ-9 באוקטובר, יום הולדתו של לנון, ועד ה-8 בדצמבר, יום הירצחו. בנוסף יודלק המגדל בשבוע הראשון של החורף (21–28 בדצמבר) ובשבוע הראשון של הקיץ (21–28 ביוני) וכן בערב השנה החדשה (31 בדצמבר). עיריית רייקיאוויק החליטה להדליק את אורות המגדל לכבוד יוקו אונו גם ביום הולדתה, 18 בפברואר.
ג'וליה מייקלס
ג'וליה קארבין קאוואזוס (באנגלית: Julia Carin Cavazos; נולדה ב-13 בנובמבר 1993), הידועה בשם הבמה שלה ג'וליה מייקלס (באנגלית: Julia Michaels), היא זמרת-יוצרת אמריקאית.
ביוגרפיה
מייקלס נולדה ב-13 בנובמבר 1993 בדבנפורט שבמדינת איווה שבארצות הברית, והחלה את הקריירה המוזיקלית שלה בכתיבת שירים לאמנים אחרים, ביניהם סלינה גומז, דמי לובאטו, פיפת' הרמוני, שון מנדס, בריטני ספירס, ג'סטין ביבר, היילי סטיינפלד וגוון סטפאני. רבים מהשירים שכתבה זכו להצלחה רבה וכבשו את מצעדי הפזמונים, ביניהם "Sorry" שכתבה לג'סטין ביבר ו-"Lose You to Love Me" שכתבה לסלינה גומז, הגיעו למקום הראשון בבילבורד הוט 100.
ב-20 ביולי 2010, הוציאה את המיני-אלבום הראשון שלה, Julia Michaels.
ב-18 באפריל 2012, הוציאה את המיני-אלבום השני שלה, Futuristic.
ב-12 באוגוסט 2016, הוציאה, בשיתוף פעולה עם קייגו, את הסינגל "Carry Me".
ב-13 בינואר 2017, היא הוציאה את הסינגל "Issues". השיר הגיע, בשיאו, למקום ה-11 בבילבורד הוט 100.
ב-28 ביולי 2017, הוציאה את המיני-אלבום השלישי שלה, Nervous System, בחברת "רפבליק רקורדס", שהגיע למקום ה-48 בבילבורד 200.
ב-6 באוקטובר 2017, התארחה בסינגל השיווקי "Help Me Out" של מארון 5.
בשנת 2018 הוציאה את הסינגל "Hurt Somebody" עם הזמר נואה קאהן, ואת הסינגל "Heaven", שהיווה חלק מפסקול הסרט "חמישים גוונים של שחרור".
ב-21 במרץ 2018, היא התארחה בסינגל "Coming Home" של קית' אורבן.
ב-27 בספטמבר 2018, היא התארחה בסינגל "There's No Way" של לאוב.
ב-24 בינואר 2019, הוציאה את המיני-אלבום הרביעי שלה, Inner Monologue Part 1, מתוכו יצאו הסינגלים "Anxiety" בהשתתפות סלינה גומז ו-"What a Time" עם הזמר נייל הורן. ב-28 ביוני באותה השנה, הוציאה את המיני-אלבום החמישי שלה, Inner Monologue Part 2.
ב-22 בפברואר 2019, היא התארחה בסינגל "Peer Pressure" של ג'יימס ביי.
ב-19 באוקטובר 2019, הוציאה יחד עם ג'ייפי סאקס את השיר "If the World Was Ending". ב-8 בנובמבר באותה שנה, השתתפה מייקלס בסינגל "Cool Anymore" של זמר הקאנטרי-פופ האמריקאי ג'ורדן דייוויס.
ב-14 באפריל 2021, הכריזה מייקלס על צאת אלבום הבכורה שלה Not in Chronological Order, שיצא ב-30 באפריל, מתוכו יצאו הסינגלים "Lie Like This", "All Your Exes" ו-"Love is Weird"
מייקלס כתבה והלחינה את השירים לסרט "המשאלה" של אולפני ההנפשה של וולט דיסני שייצא ב-2023.
ב-6 באפריל 2023, הוציאה ביחד עם הראפר האמריקאי NF את השיר "Gone" כחלק מהאלבום שלו, Hope.
חיים אישיים
בשנת 2018, יצאה מייקלס עם הראפר לאוב.
ביולי 2019, מייקלס החלה לצאת עם הזמר הקנדי ג'ייפי סאקס.
ניל מורס
ניל מורס (נולד ב-2 באוגוסט 1960) הוא זמר אמריקאי, רב-נגן, מנהיג להקות ומלחין רוק מתקדם מנאשוויל. ב-1995 הוא הקים את להקת Spock's Beard עם אחיו אלן, ויחד הוציאו לאור אלבום שזכה להצלחה מתונה. ב-1999 הוא הצטרף למתופף המקים של Dream Theater, מייק פורטנוי, רוינה סטולט מ-'Flower Kings ופיט טרוואואס מ-Marillion ויחד יצרו את להקת Transatlantic. בשנת 2002 מורס התקרב לדת הנוצרית, עזב את Spock's Beard ופצח בקריירת סולו בסגנון רוק נוצרי. במסגרת קריירת הסולו שלו הוא הוציא לאור מספר אלבומי קונספט בעלי אמונה דתית. בינתיים, הוא המשיך לנגן עם Transatlantic ויצר שלוש להקות חדשות - Yellow Matter Custard, Flying Colors ו-The Neal Morse Band.
פעילות בלהקות
מורס גדל בעמק סן פרננדו של לוס אנג'לס בתור אחד מתוך ארבעה ילדים. אביו היה מנהל מקהלה. מורס התחיל לנגן על פסנתר בגיל חמש, והחל ללמוד לנגן על גיטרה בגיל תשע. במהלך שנות העשרים לחייו הוא כתב שני מחזות זמר (Hitman ו-Homeland), ביצע מספר עבודות כנגן באולפן, ניסה את מזלו כזמר/כותב שירים בלוס אנג'לס והקליט כמה דמואים מסוגת קאנטרי עם אחיו ריצ'רד.
כעבור עשור למורס נמאס מסצנת המוזיקה של לוס אנג'לס והוא יצא לטייל באירופה במשך מספר שנים, תוך שהוא מקים הופעות רחוב ומנגן במועדונים קטנים. כשהוא חזר לארצות הברית הוא הקים את הלהקה Spock's Beard עם אחיו אלן, והאלבום הראשון שלהם The Light מ-1995 קיבל תשבחות רבות. עד מהרה הפך לאחד המצליחים ביותר בז'אנר הרוק המתקדם, לצד להקות אחרות בסגנון בשנות התשעים כמו Dream Theater, Porcupine Tree ו-The Flower Kings'.
בעת פעילותו עם Spock's Beard, מורס הוציא שני אלבומי סולו של מוזיקת רוק. ב-1999 הוא הצטרף למתופף Dream Theater לשעבר מייק פורטנוי, לרוינה סטולט מלהקת Flower Kings ולפיט טרוואואס מ-Marillion כדי ליצור את Transatlantic. הלהקה הוציאה ארבעה אלבומי אולפן - SMPT:e,  The Whirlwind ,Bridge Across Foreveו-Kaleidoscope וכן שלושה אלבומי הופעות חיות - Live in America, Live in Europe, Whirld ו-Whirld Tour 2010: Live in London. ההופעה כללה את דניאל גילדנלאו מלהקת Pain of Salvation, ומדי פעם טד לאונרד, מחליפו של מורס מלהקת Spock's Beard. בשנת 2003 מורס, מייק פורטנוי, פול גילברט ומאט ביסונט הקימו את Yellow Matter Custard כלהקת מחווה לביטלס. שם הלהקה נלקח משירם של הביטלס I Am the Walrus, מהציטוט: "Yellow matter custard, dripping from a dead dog's eye...". ב-26 במרץ 2012, מורס הוציא עמם את אלבומם הראשון (מייק פורטנוי על התופים והשירה, דייב לארו על הבס, ניל מורס על קלידים וקולות חיצוניים, קייסי מקפירסון שירה וגיטרה וסטיב מורס בתפקיד הגיטרה הראשית). ב-2014, הוא הקים להקה אחרת בשם The Neal Morse Band (עם מייק פורטנוי, רנדי ג'ורג', אריק ג'ילט וביל הובאוור), ששחררו את אלבום האולפן הראשון שלה The Grand Experiment ב-2015. האלבום השני של הלהקה, The Similitude of a Dream, יצא ב-11 בנובמבר 2016.
מיכל פלדמן
מיכל פלדמן (נולדה ב-1 בפברואר 1976) היא פרופסור מן המניין למדעי המחשב באוניברסיטת תל אביב, מופקדת הקתדרה לחישוביות וכלכלה, ראש המעבדה לכלכלה וחישוב, וחוקרת במעבדות המחקר של מיקרוסופט בישראל. עוסקת בתורת המשחקים האלגוריתמית, תחום המשלב תיאוריות ממדעי המחשב, מיקרו כלכלה ותורת המשחקים. בין תחומי המחקר שלה נמנים תורת המכרזים, תכנון מנגנונים, תכנון אלגוריתמים, מחיר האנרכיה, ומסחר אלקטרוני.
ביוגרפיה
נולדה ב-1976 לציפי ומנחם פינקלשטיין. את שירותה הצבאי עשתה ביחידה 8200 של חיל המודיעין. למדה לתואר ראשון במדעי המחשב באוניברסיטת בר-אילן, אותו סיימה בהצטיינות יתרה בשנת 1999. בשנת 2005 סיימה את עבודת הדוקטורט שלה באוניברסיטת קליפורניה בברקלי. התזה שלה עסקה בעיצוב תמריצים לשיתוף פעולה במערכות עמית לעמית (peer-to-peer systems). מאמריה מהדוקטורט היוו פריצת דרך בתחום זה וסללו את הדרך לענף מחקר פורה.
עם סיום הדוקטורט חזרה לישראל ועשתה את הפוסט דוקטורט שלה באוניברסיטה העברית בירושלים בהנחייתו של נעם ניסן. בשנת 2007 הצטרפה לסגל האוניברסיטה העברית, בבית הספר למנהל עסקים וכחברה במרכז לחקר הרציונליות. בשנים 2011–2013 הייתה פרופסור אורחת באוניברסיטת הרווארד בקיימברידג' מסצ'וסטס, וכן במעבדות מיקרוסופט מחקר בניו אינגלנד. בשנת 2012 נבחרה לאקדמיה הצעירה הישראלית מיסודה של האקדמיה הלאומית למדעים בשנה הראשונה להקמתה, ואף שימשה בוועד המנהל שלה. בשנת 2013, עם חזרתה לישראל, הצטרפה לסגל בית הספר למדעי המחשב באוניברסיטת תל אביב.
פלדמן נשואה ליובל פלדמן, פרופסור למשפטים באוניברסיטת בר-אילן, ולהם ארבע בנות ובן.
עסקאות נוגדות במקרקעין
עסקאות נוגדות במקרקעין הוא מצב בו שתי עסקאות הנערכות על נכס מסוים מתנגשות זו בזו. העסקה הראשונה נמצאת עדיין בשלבה החוזי (לא הועברה תמורה ולא היה רישום) בעוד העסקה השנייה הושלמה. המצב מוסדר בסעיף 9 לחוק המקרקעין. הסעיף עוסק במצב בו עומדים זה מול זה שני קונים. הכלל הוא שהראשון בזמן גובר על השני, אלא אם יעמוד הקונה השני בשלושה תנאים מצטברים, המוזכרים בסעיף 9 לחוק.
על פי הפסיקה, אין לסטות מהוראות הסעיף בשל שיקולי צדק בהשוואת הרוכש הראשון לשני, כלומר אין לערוך השוואה בין צדדים שאינם צדדים לחוזה.
תנאי סעיף 9 לחוק המקרקעין
לשון סעיף 9 לחוק המקרקעין:.
תנאי הסעיף: תום לב, תמורה ורישום.
תום לב
האם הקונה השני ידע/חשד בקיומו של בעל זכות אחר. בעבר נדרש תום לב סובייקטיבי בלבד (פסק דין ארוך). בפסק דין סולימאן בית המשפט קבע במפורש שעל רוכש שני בזמן מוטלת לצד תום הלב הסובייקטיבי (מצב בו לא ידע על בעל זכות אחר) גם חובת תום לב אובייקטיבי (כלומר שלא התרשל- הסתמך על המרשם ובדק את החזקה). אם לא יעמוד בו, הכף נוטה לטובת הרוכש הראשון בזמן, אפילו אם לא רשם הערת אזהרה. בנוסף, נקבע בפסק דין גנז שגם הראשון בזמן חייב חובת תום לב כלפי קונים פוטנציאלים אחרים (רישום הערת אזהרה); אך לפי פסק דין גדי, כאשר שני בזמן הוא מעקל, אין טעם להטיל על ראשון בזמן חובת רישום הערת אזהרה.
תמורה
על הקונה השני להעביר תמורה ריאלית (אובייקטיבית) למוכר על מנת לגבור על הקונה הראשון.
השלמת הקניין
חריג אחד נידון בפסק דין גנז, והוא עסקאות בתוך המשפחה.
תחרות מול מעקל
תחרות מול מעקל היא מצב בו אדם רוכש נכס ועל הנכס מוטל עיקול עקב חובות הבעלים (המוכר).
סעיף 127(ב) לחוק המקרקעין קובע שהערת אזהרה גוברת על עיקול. נוצר חשש לזיוף חוזים כדי לחמוק מעיקול. כדי להתמודד עם החשש בתי המשפט דורשים הוכחות למועד חתימת החוזה.
הלכת אהרונוב טבעה את המושג "זכות שביושר תוצרת הארץ" (ס' 161 מבטל את זכויות שביושר "תוצרת אנגליה"): עסקת מכר של נכס מקימה לרוכש "זכות שביושר". כתוצאה מכך, גם בטרם נרשמת העסקה בטאבו (הפיכת הזכות לקניינית), יש לרוכש זכות במעמד גבוה יותר מזכות אובליגטורית "סתם". הזכות נקראת "זכות מעין קניינית", שגוברת על זכות מעקל מאוחר בזמן (אובליגטורית בלבד). בהמשך נקבע כי זכות שביושר גוברת גם על זכויות של נושים בהליכי חדלות פירעון, בפירוק ובכינוס נכסים. כך, למעשה, הוכללה הלכת אהרונוב מתחרות מול מעקל מאוחר בזמן לכל סוגי הנושים.
להלכת אהרונוב שני חריגים מרכזיים. ראשית, נקבע כי בתחרות בין בעל זכות חוזית שהוא "גוף מקצועי" (כגון בנק) שלא רשם הערת אזהרה לטובתו לבין מעקל מאוחר, יגבר המעקל המאוחר.
כאמור לעיל, להלכת אהרונוב חריג מרכזי שנקבע בפרשת גנז, לפיו אי-רישום הערת אזהרה במשך זמן ממושך ייחשב כאי עמידה בחובת תום ליבו של הראשון בזמן, ולהפסד בתחרות הזכויות. עם זאת, השני בזמן יצטרך לטעון כי הסתמך על המרשם (ולמעשה אי רישום הערת האזהרה הביא ל"תאונה המשפטית"), ואילו הראשון בזמן עודנו יכול לטעון כי היה מנוע מלרשום הערת אזהרה, למשל בשל דרישה של בעל הנכס או בשל טעמים של שלמות המשפחה.
חריג נוסף להלכת גנז, לפיה קונה ראשון בזמן מפר את חובת תום ליבו באי-רישום הערת אזהרה בהיעדר סיבה לגיטימית, עניינו בתחרות מול מעקל מאוחר. כך, בעניין בנק המזרחי נקבע כי ככלל, יגבר הקונה הראשון על המעקל המאוחר.
מעקל מול מתנה
מעקל מול מתנה הוא מצב בו אדם מעניק לאדם אחר נכס במתנה ועל הנכס מוטל עיקול עקב חובות נותן המתנה.
בעבר מעקל היה גובר על מתנה, אולם כיום ההלכה השתנתה; אם יש ודאות שהמתנה אמיתית מקבל המתנה יגבר, אם יש ספק; המעקל. מועד מתן המתנה ביחס לחדלות הפירעון יכול להוות אינדיקציה (כלומר; אם הבעלים נתן את המתנה הרבה לפני שנכנס לחדלות פרעון, כנראה שלא מדובר בחוזה למראית עין).
מתנה מול מכר
במקרה בו העסקה הראשונה בזמן היא התחייבות לתת מתנה והשנייה היא מכר (על השני לעמוד בתנאי סעיף 9 לחוק המקרקעין כדי לגבור על מקבל המתנה), ידוע שלא נהוג שמקבל מתנה רושם הערת אזהרה ולכן אם לא רשם, לרוב לא יראו בו כמי שהפר את חובת תום הלב והדבר לא יעיד על התרשלות מצדו (שונה במקרה של מתנה מול עיקול שני בזמן).
מתנה מול עיקול
אם העתיד לקבל מתנה רשם הערת אזהרה הוא יגבר על מעקל שני בזמן. אך במקרה שלא רשם, הפסיקה נוטה להעדיף את המעקל, שכן העימות ילמד בדרך כלל על הברחת נכסים מנושים. בפסק דין לאניאדו נקבע שמעקל שני גובר על התחייבות לתת מתנה ראשונה בזמן כשלא נרשמה הערת אזהרה, גם אם כבר לא ניתן לחזור ממנה. מקבל ההתחייבות של המתנה יוכל לנסות להוכיח שלא מדובר בהברחת נכסים (נטל ההוכחה יהיה על מקבל המתנה). יצוין שאם העסקה נעשתה בתוך 3 חודשים שלפני חדלות פרעון, ניתן לבטלה אף אם היה רישום (לפי דיני חדלות פרעון). לפי פס"ד צרפתי, אם בטוחים שלא מדובר בהברחת נכסים מפני נושים אלא מתנה אמיתית, יועדף מקבל ההתחייבות למתנה. אם יש ספק סביר- יועדף המעקל.
המתחייב בעסקאות נוגדות אינו בעלים רשום
מדובר במקרה בו אדם התחייב בעסקאות נוגדות בנכס שטרם נרשם על שמו. העניין עלה בפס"ד גנז, שם נקבע לפי לשון החוזה, שהעסקה הראשונה היא עסקה במקרקעין (התחייבות לעשות עסקה במקרקעין) והחילו את סעיף 9. ההלכה מפסק הדין: סעיף 9 לחוק המקרקעין חל גם כשהמתחייב בעסקאות נוגדות אינו בעלים רשום. הקונה הראשון בזמן חייב בתום לב אובייקטיבי, מכוח סעיף 12 לחוק החוזים, כלפי קונים פוטנציאלים כדי למנוע תאונות משפטיות ולכן חייב לרשום לטובתו הערת אזהרה תוך זמן סביר. תום הלב דורש מבעל העסקה הראשונה לעשות כל שביכולתו כדי לרשום הערת אזהרה. אם יפר את חובת תום הלב, הוא יאבד את הזכות שביושר שיש לו (לא חל כאשר אין חובה לרשום הערת אזהרה, כמו במקרה של מתנה או עסקה בין בני זוג). בפסק הדין, הקונה הראשון יכול היה לרשום הערת אזהרה לטובתו ולא עשה כן (את זאת ניתן להסיק מכך שבעל העסקה השנייה אכן רשם הערת אזהרה לטובתו). ולכן, הרוכש השני, עם הערת אזהרה בלבד, גבר על הראשון בזמן.
הצעת חוק דיני ממונות
בסעיף 511(א) מופיעים שלושת התנאים הנדרשים: תמורה, תום לב והשלמת הקניין.
בסעיף 511(ב) מוחלת הלכת גנז- אם הראשון בזמן התרשל בכך שלא רשם הערת אזהרה, השני יועדף אם נתן תמורה ורשם הערת אזהרה לטובתן בעודו תם לב.
סעיף 512(א) עוסק במצב בו השני בזמן הוא מעקל- הראשון לא חייב בתום לב וברישום הערת אזהרה כלפי מעקל שני (כמו בפס"ד אהרונוב ובפס"ד גדי).
סעיף 512(ב) אומר שהוראות סעיף א לא יחולו על התחייבות ללא תמורה בהתקיים תנאי מהתנאים בסעיף 128. השני יגבר על הראשון בזמן גם אם לא השלים את הקניין, אם כן השלים את התמורה ותום הלב (אבל נדרש שיכתוב הערת אזהרה לפחות).
אליס קתרין אוונס
ילדות והשכלה
אליס קתרין אוונס נולדה בחווה, בעיירה נית' שבצפון מדינת פנסילבניה. אביה, ויליאם האוול, היה מודד וחקלאי, ואמה, אן אוונס הייתה מורה. אבות אבותיה התיישבו בצפון פנסילבניה בשנת 1831, כאשר היגרו מויילס.
בילדותה למדה אוונס בבית ספר יסודי קטן שבו "היו מורים טובים, רוב הזמן." לאחר מכן, מכיוון שלא היה בי"ס תיכון בעיירה הקטנה שלה, נסעה ללמוד בבית הספר התיכון "קולגיאט ססקווהנה" המחוזי.
באוטוביוגרפיה שלה ספרה אוונס שהלכה לעבוד כמורה "כי היה זה המקצוע היחיד הפתוח לנשים", אך מצאה במהרה את המקצוע משעמם, לטעמה, בגלל המחזוריות של החומר הנלמד. למרות זאת, היא ציינה שהאישיויות של תלמידיה ריתקו אותה, ורק חוסר העניין בחומר הנלמד גרם לה להשתעמם.
עבודה ומחקר
ב-1 ביולי 1910 החלה אוונס לעבוד בצוות החלב של מחלקת החקלאות של ארצות הברית והתעסקה בשיפור שיטת ייצור מוצרי חלב ושיפור טעמם. בנוסף לכך חקרה אוונס גם את מקורותיהם של זיהומים בקטריאליים במוצרי חלב. כך הפכה אוונס להיות האישה החוקרת הראשונה שעבדה במשרה מלאה במחלקת החקלאות. במהלך עבודתה החלה לחקור את המחלה ברוצלוזיס ואת הקשר שלה לחלב לא מפוסטר. המחקר העצמאי שלה גילה שהחיידק Bang bacillus, שגורם להפלות בפרות והתגלה על ידי החוקר הדני ברנרד בנג, והחיידק Bruce bacillus, שהתגלה על ידי קצין הרפואה סר דייוויד ברוס במהלך מלחמת קרים, וגרם לאלפי חיילים לחלות, הם אותו חיידק.
אוונס דיווחה על ממצאיה במפגש של החברה האמריקאית לבקטריולוגיה בשנת 1917, ופרסמה אותם בכתב העת למחלות זיהומיות בשנת 1918, אך היא נתקלה בביקורת ששללה את מחקרה בטענות שאין היא רופאה, או בעלת דוקטורט. כמו כן, מבקריה טענו כי אם היו החיידקים דומים אז הייתה מתפרצת קדחת מלטה גם בארצות הברית. במציאות המחלה אכן הדביקה אנשים בארצות הברית, אך לרוב אובחנה בצורה שגויה בגלל הדמיון של התסמינים במחלות שונות, כגון בשפעת, שיגרון ושחפת. למרות אזהרות חוזרות ונשנות מצדה, רק ב-1930 החלו לפסטר חלב באופן שיטתי, וזאת רק בגלל "תגלית" מ-1928 של מדען בשם קרל פ. מאייר, שחזר על מחקרה של אוונס.
Design of a Decade: 1986–1996 (וידאו)
Design of a Decade: 1986–1996 (בעברית: עיצוב של עשור: 1986–1996) הוא אלבום וידאו של הזמרת-יוצרת האמריקאית, ג'נט ג'קסון, אשר יצא לאור ב-10 באוקטובר 1995, על ידי חברת התקליטים איי אנד אם רקורדס.
אליס קתרין אוונס
עבודה ומחקר
ב-1928 נבחרה אוונס להיות האישה הנשיאה הראשונה של החברה האמריקאית לבקטריולוגיה, אך מכיוון שהייתה מרותקת למיטתה לא נכחה בפגישות ובהצבעות. ב-1930, אוונס נשלחה כנציגה לקונגרס המיקרוביולוגי הראשון, שנערך בפריז, וגם לקונגרס השני, ב-1936 בלונדון. כמו כן, בין השנים 1925 ל-1931 הייתה חלק מועדת מועצת המחקר הלאומית ופרסמה עשרות מאמרים בכתבי עת כמו Journal of Immunology, Journal of Bacteriology, ו- Science.
Design of a Decade: 1986–1996 (וידאו)
בארצות הברית קיבל אלבום הווידאו את תואר הזהב על מכירות של למעלה מ-50,000 עותקים במדינה.
אליס קתרין אוונס
יציאתה לגמלאות ומותה
ב-1945 יצאה אוונס לגמלאות, לאחר שעבדה 35 שנה בתחום הבקטריולוגיה. למרות זאת, היא לא עזבה את תחום המיקרוביולוגיה, וכיהנה כנשיאה-לשם-כבוד של הוועדה האינטר-אמריקאית לברוצלוזיס עד שנת 1957. בנוסף לכך, אוונס העבירה הרצאות לנשים בנושא פיתוח קריירה וקריירה בתחום המדעים. בשנת 1975 קיבלה שבץ מוחי ומתה ב-5 בספטמבר באותה שנה.
Design of a Decade: 1986–1996 (וידאו)
רקע והצלחה
אלבום הווידאו מכיל וידאו קליפים של ג'נט ג'קסון אשר יצאו בין שנת 1986 לשנת 1996. אלבום הווידאו יצא לאור ביחד עם אלבום האוסף שלה הנושא את אותו השם, Design of a Decade: 1986–1996. שני האלבומים זכו להצלחה.
בנוסף לכך, יצא אלבום הווידאו בפורמט VHS ובדצמבר 2001, יצא לאור מחדש בפורמט די וי די בארצות הברית בלבד.
ק. אג'יתה
תחילת דרכה
אג'יתה נולדה ב-1950 בקוז'יקוד, קרלה, שבהודו לקותיקוד ומנדקיני נראיאנן, חברים פעילים בתנועה הנאקסאלית. כשאג'יתה הגיעה ללימודיה באוניברסיטה, היא כבר מאסה במצב החברתי בהודו, והחליטה להצטרף לתנועה אף היא, ועזבה את הלימודים.
ההתקפות על תחנות המשטרה בתאלאסרי ופולפאלי
בשנות ה-60 המאוחרות, אג'יתה חברה לאריקאד ורגסי, נאקסאליסט מיליטנטי שפעל נגד הזוועות שביצעו האדונים הפאודלים והמשטרה כנגד פשוטי העם ותושבי הכפרים במחוז ואיאנאד. הם הקימו ביחד קבוצה לוחמי גרילה בשנת 1968. אג'יתה הייתה האישה היחידה בקבוצה.
48 שעות מאוחר יותר, ב-24 בנובמבר 1968, ביצעה הקבוצה מתקפה נוספת, תחת פיקודו של ורגסי, ובהשתתפותה של אג'יתה, נגד מחנה משטרה מיוחד שהוקם בפולפאלי כדי להתמודד עם כ-7,000 חקלאים שהחלו מאבק מחאה נגד פינוי מאדמותיהם על ידי הרשויות. בהתקפה נהרגו שני שוטרים, מפעיל רדיו אלחוטי, ותת-פקח. קבוצת הגרילה המשיכה משם ופשטה על שתי חוות של בעלי קרקעות שעמדו מאחורי הפינויים, וחילקו את התבואה המאוחסנת בחוות לתושבים.
לאחר הפשיטות, ברחו לוחמי הגרילה ליער העבות בוואיאנאד כדי להסתתר שם. אך לאחר מספר ימים של חיפושי משטרה אינטנסיביים, הם נתפסו. ורגסי נורה למוות על ידי שוטר לאחר שעונה, ומנהיג נוסף של היחידה, קיסן תומאן, נהרג בפיצוץ.
תקופת המאסר
דווח שלאחר מעצרה, אג'יתה עברה עינויים בתחנת המשטרה. במשפטה, היא הורשעה ונגזרו עליה תשע שנים בבידוד בכלא.
את המחצית הראשונה של תקופת מאסרה היא העבירה בכלא המרכזי בטריוונדרום, ואת המחצית השנייה בכלא בקנאנור, שם הוחזקו גם הוריה. במשך שהותה בכלא, ניצלה אג'יתה את הזמן כדי ללמוד על הבעיות העומדות בפני נשים בקרלה, ובמיוחד על מצבן של עובדות מין.
היא שוחררה ב-1977 לאחר שמונה שנים בכלא, בגיל 27.
פעילות חברתית
לאחר שחרורה מהכלא, ניסתה אג'יתה להתחיל בחיים נורמליים. היא נישאה לבן זוגה, יאקוב, וילדה תינוקת. אך ב-1988, לאחר שהשתתפה בכנס של ארגוני נשים במומבאי, היא הבינה שעליה לחזור לאקטיביזם חברתי.
באותה שנה, היא הקימה ארגון בשם "בודהאנה" (Bodhana, מודעות).
מקרה הגלידריה
מקרה הגלידריה (1997) נסב סביב אונס קטינות בבית עסק מקומי בקוז'יקוד. בגלידריה, היו מציעים לנערות גלידה בה ערבבו סמי אונס, ואז תוקפים אותן מינית. הסקנדל פרץ כאשר חמש נערות פנו לאג'יתה, שבמסגרת הפעילות של אנוושי, ערכה חקירה פרטית ודיווחה את ממצאיה למשטרה. הם מצאו שהגופות של שתי נערות שנמצאו סמוך לפסי הרכבת בעיר גם היו קשורות לתיק. החקירה חשפה את מעורבותם של פקידים בכירים ואושיות אחרות בעיר, לרבות פ. ק. קונהאליקוטי, שהיה שר התעשייה של מדינת קרלה ומנהיג ליגת האיגוד המוסלמי בהודו (IUML), ט. פ. דאסאן, שהיה ראש המפלגה הקומוניסטית-מרקסיסטית וראש העיר לשעבר של קוז'יקוד, וכן מספר פקידי מכס.
במהלך המשפט, שתיים מתוך חמש המתלוננות חזרו בהן מתצהיריהן. על כן, בית המשפט בקרלה דחה את התביעה בשנת 2005, וגם בית המשפט העליון של הודו דחה את העתירה בשל חוסר ראיות בשנת 2006.
אמנסטי אינטרנשיונל
ב-2016, אג'יתה תמכה באמנסטי אינטרנשיונל במחלוקת שהתעוררה עם אגודת הסטודנטים ההודית (ABVP). אמנסטי ערכו אירוע למען זכויות האדם של פעילים בקשמיר ובג'אמו. הסטודנטים טענו שהאירוע כלל "סלוגנים אנטי-הודיים" ושגם לחיילים יש זכות לא להיות מותקפים. העימות הסלים, והסטודנטים הגישו תלונה. אמנסטי הגישו תלונה נגדית על הפרעה, והמקרה התפתח ליומיים של מחאות בהם סטודנטים רבים הוכו ונעצרו על ידי המשטרה.
פרסים והכרה
אנוושי, העמותה שיסדה אג'יתה, זכתה בפרסים רבים על תרומתה למאבקים חברתיים:
קנדמה
קֶנדָמָה (ביפנית: けん玉, "קן" (מקל/ידית) + "טאמה" (כדור); באנגלית: Kendama) הוא צעצוע יפני מסורתי. הצעצוע מורכב משלוש כפות, חוד (ספייק) וכדור עם חור במרכזו, שמחובר בחוט לאחד מחלקי הצעצוע. המטרה היא לקלוע את הכדור לכל אחת מהכפות ולחוד. הקנדמה דומה למשחק הקלאסי הכוס-והכדור, ומשחקי העץ הידועים בעולם כמו הבילבוקט bilboquet בצרפת והבלרו balero במקסיקו. העיקרון של צעצועים אלה הוא זהה: תפיסת אובייקט אחד עם אחר, כששניהם מחוברים בחוט. עם זאת סגנון הקנדמה המודרני מושפע ממגוון רחב של מיומנויות ומשחקים כמו סקטבורד, יו יו, דיאבולו וג'אגלינג. משחק הקנדמה הומצא לפני כמאה שנים ומקורו בעיר האצ'וקאצ'י, הירושימה שביפן. הקנדמה משפרת את הקואורדינציה וקשר העין-יד. לקנדמה מגוון תרגילים ואפשרויות.
ב-2006 הקנדמה הגיעה לארה״ב יחד עם חבורת בליידרים שנהגו לשחק במסעם ביפן. הקנדמה זכתה בתחילת המאה ה-21 לפופולריות גוברת מחוץ ליפן, ופעילויות שונות הקשוורת במשחק מתקיימות ברחבי העולם.
בישראל
חברת הקנדמה הגדולה בישראל היא "קנדמה ישראל", אשר מייצרת, מעצבת ומשווקת קנדמות בעבודת יד באץ ובעולם. קנדמה ישראל הוא מותג קנדמה ישראלי המייצר קנדמות ייחודיות הנצבעות בעבודת יד בישראל. הוקם ב-2012 ע״י אבירם לוגסי ודוד וידסלבסקי, מייסדי קהילת הקנדמה הישראלית המייצגים את ישראל בתחרויות ובאליפויות השונות בעולם.
ב-2016 השיקו לראשונה את הריינו קליר (Rhino Clear) – גריפ מקצועי לקנדמה הנצבע בעבודת יד בשיטה ייחודית. הלכה המקצועית פותחה בישראל לאחר מחקר.
קנדמה ישראל התחילה את דרכה ב-2012 בהפצת קנדמה ברחבי הארץ ובניית הקהילה הישראלית דרך מפגשים שבועיים, פסטיבלים ופעילויות בבתי ספר. תוך מספר חודשים ולאחר מסע קנדמה ארצי נוצרה קהילה גדולה בארץ של אלפי ילדים המשחקים קנדמה. מאז 2016 ומדי שנה הטיסו מספר משלחות להתחרות באליפות העולם בקנדמה ביפן. ב-2017 ליעד קוטלרקר מאשדוד זכה במקום ה-3 באליפות העולם בקנדמה. לקנדמה ישראל טים בינלאומי המכיל שחקנים המייצגים את המותג בתחרויות, בטים שחקנים ישראלים וגם שחקנים מארה”ב, אירופה ויפן.
איזאבל וייס
איזאבל וייס (29 בינואר 1945 - 27 ביולי 2014) הייתה אמנית רב תחומית אשר עסקה בעיקר בציור וצילום בצרפת ולאחר עלייתה, גם בישראל.
חייה
איזאבל וייס נולדה ב-29 בינואר 1945, לסימון וסימה פוזננסקי, בעיר קלרמון-פראן שבצרפת, צאצאית של הרב רפאל מברשיד. וייס החלה לצייר כבר בגילאי העשרה, היא למדה אמנות וציור בפריז, סיימה בתואר שני בפסיכולוגיה קלינית, וחקרה את השפעתו של ניטשה על פרויד.
למדה בבית הספר למנהיגות יהודית באורסיי שבצרפת (אקול לה-קה ד’אורסיי), אצל הרב יהודה ליאון אשכנזי ("מניטו") שם הכירה את בעלה, ד"ר יצחק וייס, לימים רופא שיניים ומחבר הספר "הרצל - קריאה חדשה".
עלתה לישראל עם משפחתה בשנת 1972, והתגוררה מאז בירושלים. נפטרה ב-27 ביולי 2014 לאחר שלוש שנות מאבק במחלת הסרטן.
על מצבתה נכתב: "צאצאית הרב החסיד ר' רפאל מברשיד זצוק"ל - אשה אצילה אשר קיימה הלכה למעשה - הווי דן כל אדם לכף זכות - הווי מקבל כל אדם בסבר פנים יפות - ומעל הכל עין טובה ולב טוב".
משפחתה פועלת להנצחתה, בשנת 2015 לציון שנה למותה, הקימה המשפחה אתר אינטרנט לזכרה והוציאה לאור ספר עבודות שלה "חשבתי לעצמי שציור זו מצווה". הספר הושק במסגרת תערוכת יחיד לזכרה בשם "ובחרת בחיים", שהתקיימה בספטמבר 2015, בגלריית עמליה ארבל בתל אביב.
יצירתה
במהלך השנים השתמשה בטכניקות ציור שונות לרבות רישום פחם, אקוורל, ושמן על קנבס. בשנותיה האחרונות עברה לעיסוק בצילום. ציוריה אינם משוימים ואינם מתוארכים. רבים מציוריה אף אינם חתומים. לפי אלברט סויסה, אוצר ספר העבודות שלה שיצא לאור לאחר מותה שיער כי הדבר נועד "לערער על עצם הליניאריות השרירותית והעובדתית של הציור".
וייס הייתה חברה בבית האמנים בירושלים והציגה את עבודותיה לאורך השנים בתערוכות יחיד ובתערוכות קבוצתיות רבות בישראל ובעולם.
בדצמבר 1998 הציגה איזאבל בגלריית עיריית ירושלים אוסף צילומים של דלתות השוק בחברון. בהן נתקלה לראשונה כשבאה לבקר באביב 96' את בנה ששירת כחייל בגולני בעיר. אף שלדבריה אין בתערוכה שום מסר פוליטי, כתבה וייס "חילופי הצבעים החדים והעזים, הן של היהודים והן של הערבים, מבטאות יותר מכל את האלימות השוררת בחיי היום יום בעיר. ניסיתי מספר פעמים לצייר דלתות אלה, אבל ללא הצלחה. העימות היהודי ערבי עשה עבורי את המלאכה, ולא נותר לי אלא לצלם אותו".
תערוכות
איזאבל וייס הציגה בישראל ובעולם:
תערוכתה הראשונה הוצגה בשנת 1982 בירושלים, בגלריה אלון ובהמשך הציגה תערוכות יחיד בבית האמנים ירושלים 1987 ובגלריה דבל בירושלים 1989.
בשנת 1990 השתתפה בתערוכה קבוצתית בדל בלו ארט גלריה בטורונטו - קנדה, "הנשר של ניס", צרפת 1992 ובשנת 1997 יצגה את ישראל במפגש של נשים יוצרות בתערוכה בסלוניקי, יוון (יונסקו). באותה שנה הציגה אוסף מעבודותיה בתיאטרון ירושלים.
בשנת 2011 הציגה איזאבל וייס תערוכת צילומים בגלריה אספס10 בירושלים. זו הייתה תערוכתה האחרונה.
מקרון (פירושונים)
{{פירושונים|* מָקָרוּן – שם כללי למגוון עוגיות אפויות קלות - ללא קמח, חמאה, מרגרינה או שמן
ראו גם
}}
עופרת טטרה אתיל
עופרת טטרה אתיל (Tetraethyllead) היא תרכובת שנוסחתה Pb(C2H5)4, בטמפרטורת החדר החומר הוא נוזל צמיג שריחו מתוק. עופרת טטרה אתיל הידרופובית, מסיסה בדלק ועוברת את מחסום הדם-מוח ומצטברת במוח הקדמי, בקליפת המוח ובהיפוקמפוס. החומר שימש כתוסף דלק להעלאת מספר האוקטן כך שניתן היה להגדיל את יחס הדחיסה (היחס בין הנפח המרבי והמזערי של חלל הצילינדר) במנוע ולשפר את ביצועי הרכב ואת תצרוכת הדלק. בשל הנזק הסביבתי והבריאותי של החומר הוא הוצא משימוש החל משנות ה-70 ושיווק דלק מכיל עופרת פסק לחלוטין בכל העולם ביולי 2021.
ייצור
עופרת טטרה אתיל יוצרה בתגובה של מסג נתרן-עופרת עם כלורואתאן
התוצר מנוקה באמצעות זיקוק. למרות שתגובה זו מצריכה שימוש בנתרן מתכתי כחומר מוצא ורוב העופרת אינה מנוצלת לא נמצאה שיטה יעילה יותר לייצור החומר.
מנגנון הפעולה
הקשר עופרת-פחמן חלש יחסית בטמפרטורות שבמנוע הקשר נשבר ונוצרות מולקולות אתיל רדיקל CH2CH3 קצרות חיים שנשרפות עם הדלק. העופרת ותחמוצת העופרת מגיבות עם רדיקלים שהם צורוני ביניים בתגובת השריפה, מעכבות את הבעירה וכך נמנעת הצתה לפני הניצוץ מהמצת ונמנעה "נקישה".
תוצרי הבעירה היו, בנוסף לפחמן דו-חמצני ומים גם עופרת ותחמוצת עופרת.
.
היסטוריה
בשנת 1853 הכימאי הגרמני קרל לוויג (Karl Jacob Löwig ) הכין תרכובת אותה זיהה כ Pb2(C2H5)3 מאתיל יודי ומסג של עופרת-נתרן, ב-1859 דיווח על יצירת Pb(C2H5)2 מאבץ אתיל Zn(C2H5)2 ועופרת כלורית, מאוחר יותר הבינו שני הכימאים כי התוצר בתגובות היה עופרת טטרהאתיל. החומר היה חסר שימוש עד לשנות העשרים של המאה העשרים בשנת 1921 מצא תומאס מידג'לי שעבד עבור ג'נרל מוטורס כי החומר יעיל למניעת נקישות מנוע ובכך איפשר ייצור מנועים יעילים יותר. ג'נרל מוטורס רשמה פטנט על השימוש בחומר בשנת 1924 בשותפות עם חברת Standard Oil of New Jersey (שתקרא לימים EXXON) הקימו חברה לייצור עופרת טטרה אתיל. בשנת 1935 ניתן רישיון לחברת אִי גֶה פַארבֶּן לייצור החומר וכך התאפשר לה לייצר דלק באוקטאן גבוה. ללופטוופה במלחמת העולם השנייה יוצר באמצעות עופרת טטרה אתיל דלק מטוסים באוקטן 150 שאפשר ביצועי מנוע גבוהים.
הוצאה משימוש
בשל זיהום העופרת הרב הנגרם מהחומר הוצא עופרת טטרה אתיל משימוש בתחילת שנות ה-2000. השימוש בממירים קטליטיים זירז את הפסקת השימוש בתוסף הדלק. נוסף לממיר הקטליטי השימוש בחומר הפך מיותר גם בשל פיתוח שיטות זולות לייצור דלק גבה-אוקטן ותוספים אחרים להעלאת אוקטן כדוגמת מתיל-טרבוטיל אתר (Methyl tertiary-butyl ether).
רעילותה של עופרת ידועה כבר מהמאה ה-19, מחלוקת ציבורית ביחס לבטיחות החומר הופיעה כבר ב-1924 לאחר ש-5 עובדים מתו ואחרים נפגעו בבתי זיקוק בניו ג'רזי. עוד קודם לכן הביעו מומחי בריאות דאגה מהשימוש בחומר. בשנת 1925 הושעה השימוש בחומר והתקיימה ועידה ביזמת המשרד לבריאות הציבור לבחינת הסיכונים. הועידה הסתיימה ללא תוצאות שכן הוחלט שבחינת חלופות לעופרת אינה בסמכותה. בשנת 1926 הודיע ראש שירותי בריאות הציבור של ארצות הברית כי אין עדויות על נזק בריאותי מהחומר. ב-1943 מצא Randolph Byers קשר בין חשיפה לעופרת לבעיות התנהגות אצל ילדים אך מחקר זה הושתק באיום תביעה מצד איחוד תעשיות העופרת.
בסוף שנות הארבעים גילה קלייר קמרון פטרסון עלייה בריכוז העופרת בסביבה והוכיח כי מדובר בזיהום חדש באמצעות מדידת ריכוזי עופרת בשכבות קרח בגרינלנד. פטרסון הפך לאחד המתנגדים החשובים לשימוש בחומר כתוסף דלק.
מחקרים קליניים ראשונים הקושרים את השימוש בחומר להרעלת עופרת באדם פורסמו בשנות השישים. בשנות השבעים מצא החוקר הרברט נידלמן (Herbert Needleman) מתאם שלילי בין חשיפה לעופרת אצל ילדים והישגים לימודיים. בשנת 1976 היה ריכוז העופרת הממוצע בדמם של ילדים 0.137 מיליגרם לליטר. בשנת 1973 הסוכנות להגנת הסביבה בארצות הברית פרסמה הנחיות להורדה הדרגתית של ריכוז העופרת בדלק. היצרנים ערערו על ההחלטה בתי משפט אך הפסידו במאבק המשפטי. בשנת 1985 הוחלט על הורדת השימוש בתוספי עופרת ב-91% עד סוף 1986. מחקר ב-1994 הראה ירידה של 78% בריכוז העופרת בדם בין 1976 ל-1991. ב-1995 ירדה צריכת הדלק מכיל העופרת ל 0.6% בלבד מכלל מכירות הדלק ובתחילת שנות ה-2000 נאסרה מכירת החומר לחלוטין בארצות האיחוד האירופי. ב-2011 הודיע האו"ם כי התוסף הוצא משימוש בכל רחבי העולם. למעשה רק בקיץ 2021 הופסק השימוש באלג'יריה.
יותם גנדלמן
יותם גנדלמן (נולד ב-24 ביוני 1985) הוא במאי, תסריטאי, צלם, ועורך ישראלי. מבעלי חברת ההפקות "ביצתעין".
גנדלמן ביים מספר סדרות וסרטים, דוקומנטריים ועלילתיים, לישראל ולארצות הברית. מיוצרי ובמאי סדרת הדוקו זוכת שלושת פרסי האקדמיה הישראלית לטלוויזיה "צל של אמת", אשר נרכשה על ידי נטפליקס. ביים, כתב והפיק את סדרת הדוקו "Buried" עבור רשת שואוטיים האמריקאית. כתב וביים את הסדרה העלילתית מעילה, המבוססת על סיפורה של אתי אלון, לyes.
ביוגרפיה
בוגר מגמת קולנוע בתיכון אלון ברמת השרון. שירת בצבא ביחידת ההסרטה של דובר צה"ל. סיים תואר ראשון בתוכנית למצטיינים במדעי הרוח ואמנויות באוניברסיטת תל אביב. ב-2007 החל לעבוד כבמאי הראשי של MTV ישראל.
ב-2009 הקים את חברת ההפקות "ביצתעין" עם השותפים בן גלעדי וגל מוג'ה. תחילה התרכזה החברה בהפקת קליפים ופרסומות אך עם יציאתו של מוג'ה בשנת 2014 וכניסתה של המפיקה מיקה תימור החברה החלה להמקד בהפקת קולנוע וטלוויזיה.
ביים עשרות פרסומות וקליפים לאמנים כמו הדג נחש, קותימן, אסף אמדורסקי, קרולינה ועוד. ב-2011 ערך את סרט האימה הישראלי חתולים על סירת פדלים. ב-2014, תסריט לסרט קצר שכתב זכה במקום הראשון במסגרת פרויקט "פרולוג" של הפסטיבל הבינלאומי לסרטי סטודנטים. הסרט, "חם", שהופק בתמיכת קרן מקור ו-yes, יצא ב-2015.
מעילה
ביולי 2021 עלתה לשידור בyes סדרה בת שבעה פרקים בשם מעילה, אשר גנדלמן כתב יחד עם שירה פורת וביים. הסדרה מגוללת את סיפורה של אתי אלון, הפקידה בבנק למסחר אשר גנבה למעלה מרבע מיליארד ש"ח מכספי לקוחות כדי לכסות את חובות ההימורים של אחיה, עופר מקסימוב. בסדרה מככבים יהודה לוי ודאנה איבגי, שאף זכתה בפרס השחקנית בפסטיבל הסדרות של ברלין על השתתפותה בסדרה זו.
Buried
ב-10 באוקטובר 2021 עלתה ברשת שואוטיים האמריקאית סדרה בת ארבעה פרקים בשם "Buried", אותה גנדלמן כתב, ביים והפיק. הסדרה, שזכתה לביקורות חיוביות, עוקבת אחרי סיפורה של איילין פרנקלין, אישה צעירה אשר נזכרה בשנת 1989 שבגיל שמונה, עשרים שנה לפני כן, היא הייתה עדה לרצח של חברתה הטובה ביותר, סוזן נייסון, וכי הרוצח הוא אביה, ג'ורג' פרנקלין. פרנקלין הפך לאדם הראשון בתולדות ארצות הברית שעומד למשפט פלילי בהתבסס על זיכרון מודחק של הפשע, ומשפטו הגדיר מחדש את האופן שבו מומחים לדין הפלילי ולבריאות הנפש מתייחסים למושגים כמו זיכרון וטראומה. מיד לאחר עלייתה נרכשו זכויות השידור של הסדרה בישראל על ידי HOT ו-yes, והיא עלתה לשידור בנובמבר 2021 תחת השם הבזק של רצח.
צל של אמת
ב-26 במרץ 2016 עלתה לשידור בערוץ 8 הסדרה הדוקומנטרית הראשונה שיצר וביים (יחד עם ארי פינס), "צל של אמת", אשר עוסקת בפרשת הרצח של תאיר ראדה. הסדרה יצרה סערה ציבורית ותקשורתית סביב פרשת הרצח וזכתה לשבחים מהמבקרים, שרובם אף הכתירו אותה כאחת הסדרות החשובות ששודרו בישראל. בינואר 2017 נודע כי הסדרה נרכשה להפצה בינלאומית על ידי ענקית המדיה נטפליקס, והיא עלתה לשידור עוד באותו יום במעל 190 מדינות בגרסתה המקורית בעברית עם כתוביות בשפות שונות. הסדרה זכתה ב-3 פרסי האקדמיה הישראלית - על הסדרה הדוקומנטרית הטובה ביותר, העריכה והאפקטים החזותיים.
בשנת 2021 שודר סרט התעודה "צל כבד", של הבמאי עידו הר, ובו סיפורה של האישה מאחורי ראשי התיבות א"ק - אולה קרבצ'נקו, לטענת הסרט נהגו יוצרי "צל של אמת" בחוסר יושר ובחוסר אחריות כלפי קרבצ'נקו, ושגו כשגרמו לקהל להאמין בנכונות גרסתו של בן זוגה לשעבר שהאשים אותה ברצח.
ביולי 2019 שודרה בערוץ 8 העונה השנייה של הסדרה, "צל של אמת: רוצח כביש החוף", אשר עוסקת בשורת מקרי רצח של נשים צעירות שהתרחשו לאורך כביש החוף בשנות ה-70 וה-80, ובאפשרות שהם בוצעו על ידי רוצח סדרתי.
פטר גודב
פטר טודורוב גוּדֶב (בבולגרית: Петър Тодоров Гудев; 13 ביולי 1862, גראדץ, מחוז סליבן, האימפריה העות'מאנית – 11 במאי 1932, סופיה, ממלכת בולגריה) היה פוליטיקאי בולגרי אשר כיהן כשר הפנים וראש ממשלת נסיכות בולגריה.
פטר גודב נולד בעיירה גראדץ, את השכלתו התיכונית רכש בסליבן ואת השכלתו האקדמית במשפטים רכש בפריז ובבריסל. גודב לחם במהלך מלחמת בולגריה–סרביה (1885). הוא הצטרף למפלגת העם הליבראלית וב-1896 נבחר לפרלמנט הבולגרי. בין 1905 ל-1907 כיהן גודב כיושב ראש האספה הלאומית הבולגרית. לאחר רציחתו של דימיטר פטקוב בכדורי מתנקש וכינונה של ממשלת מעבר זמנית בראשות דימיטר סטאנצ'וב, כיהן למשך מספר חודשים כראש הממשלה ושר הפנים של בולגריה. כהונתו נקשרה לפרשיית שחיתות כלכלית במסגרתה הואשם בשימוש בכספי ציבור למטרותיו הפרטיות. גודב נאלץ להתפטר ופרש מהחיים הציבוריים. הוא הלך לעולמו ב-1932 בסופיה והוא בן 70 שנים.
עונת 1981/1982 בפוטבול ליג
עונת 1981/1982 הייתה העונה ה-83 של הפוטבול ליג שהיא הייתה הליגה האנגלית הבכירה בכדורגל. העונה החלה ב-29 באוגוסט 1981 והסתיימה ב-21 במאי 1982. בעונה זו התחרויות התקיימו בליגה הבכירה, בליגת משנה, בדיוויזיון השלישי ובדיוויזיון הרביעי.
הליגה הבכירה כללה 22 קבוצות. וסטהאם יונייטד, נוטס קאונטי וסוונסי סיטי (בפעם הראשונה בתולדות המועדון) היו הקבוצות שעלו מליגת משנה.
עבור הניצחון הוענקו שלוש נקודות ונקודה עבור תוצאת תיקו. במידה וכמה קבוצות זכו באותו מספר נקודות, הקבוצה עם יתרון הפרש שערים דורגה במקום גבוה יותר.
ליברפול זכתה באליפות בפעם ה-13 בתולדות המועדון.
בסוף העונה לליגת משנה ירדו לידס יונייטד, וולברהמפטון וונדררס ומידלסברו. במקומן לליגה הבכירה עלו לוטון טאון, נוריץ' סיטי וווטפורד (בפעם הראשונה בתולדות המועדון).
כדורגלנים מצטיינים
קווין קיגן מסאות'המפטון כבש 26 שערים וזכה בתואר מלך השערים.
סטיב פרימן מטוטנהאם הוטספר זכה בפרס כדורגלן השנה של התאחדות עיתונאי הכדורגל האנגלית.
קווין קיגן מסאות'המפטון זכה בפרס כדורגלן השנה שהוענק על ידי התאחדות שחקני הכדורגל.
אהרון דורון (אדריכל)
חייו
בארץ ישראל עבד דורון כאזרח בצבא הבריטי, וב-1944 הצטרף לצוותו של מהנדס עיריית תל אביב יעקב בן סירה, הדמות המרכזית שהפכה את תל אביב ל"עיר הלבנה". דורון שירת בהגנה ולאחר קום המדינה כקצין בצה"ל, מהנדס חטיבת יפתח. ב-4 בנובמבר 1941 התחתן עם שרה סנדלר, לימים שרה דורון, ששימשה בין השאר כחברת מועצת עיריית תל אביב, חברת כנסת ושרה בממשלה ויו"ר הנהלת קופת חולים "מכבי". בני הזוג היו מעורים מאוד בחיי החברה המקומיים, עובדה שיצרה יחסי גומלין הדוקים בין החיים הפרטיים לבין היותו של אהרן מתכנן מגורים למשפחות. קבלנים ויזמים רבים היו מידידיו האישיים הקרובים ובהם משולם לוינשטיין, אינג' יוסף יודסין ויוסף זילברמינץ, כמו גם היהלומן משה שניצר.
ערב הקמת המדינה פתח דורון משרד עצמאי, שבו תוכננו במשך למעלה מחמשה עשורים, מאות מבני מגורים לצד מבני ציבור ותרבות ידועים:
בשנת 1973 הצטרף למשרדו של דורון, האדריכל צבי שילוח שהפך לשותף, יחד זכו השניים בשנת 1987 בפרס רוקח לאדריכלות על פרויקט מגורים בשדרות דוד המלך בתל אביב. בשנת 2002 פרש מעבודתו כאדריכל.
ג'יימס סמית'
ג'יימס יאנגס סמית' (באנגלית: James Youngs Smith; 15 בספטמבר 1809 – 26 במרץ 1876) היה פוליטיקאי אמריקאי, שכיהן כמושל רוד איילנד ה-26 (בין 26 במאי 1863 ל-29 במאי 1866).
ביוגרפיה
סמית' נולד בכפר פוקונוק בגרוטון, קונטיקט, לעמוס סמית' ופריסילה (מיטשל) סמית'.
בגיל שש עשרה סמית' כבר ניהל חנות בסאלם, קונטיקט. בשנה שלאחר מכן, הוא עבר לפרובידנס, רוד איילנד, שם עבד בעסק עצים בו מונה לבעלים עשור מאוחר יותר. הוא מכר את העסק הזה כדי לפתוח עסק ייצור עם אחיו ויחד הם הפכו למשקיעי הטקסטיל המובילים במדינה. היו בבעלותם מפעלים בקונטיקט וברוד איילנד.
ב-13 באוגוסט 1835 הוא התחתן עם אמילי בראון, בתו של תומאס בראון, יצרן כותנה. לאחר מכן עבר סמית להשקעה במפעלי כותנה במקום השקעה במפעלי עץ. היו להם שתי בנות ובן שמת בצעירותו.
קריירה פוליטית
סמית' היה פעיל במפלגה הרפובליקנית. הוא היה ראש עיריית פרובידנס למשך שתי כהונות של שנה מ-1855 עד 1857. הוא היה חבר בבית הנבחרים של רוד איילנד. הוא התמודד ללא הצלחה על תפקיד המושל ב-1861, אך ניצח בבחירות שנתיים לאחר מכן. הוא ירש את ויליאם ס. קוזנס ב-26 במאי 1863. הוא נבחר שוב פעמיים, ולא התמודד שוב. ירש אותו הגנרל מלחמת האזרחים אמברוז בורנסייד, גם הוא רפובליקני, ב-29 במאי 1866.
שנותיו המאוחרות
לאחר שעזב את תפקידו, סמית' עבד כיצרן עד מותו ב-1876. כמו כן הוא היה נשיא מועצת המסחר של פרובידנס. מנהל חברת הרכבות פרובידנס ווסטר וחבר בחמש ועדות בממשלת העיר. הוא היה יו"ר הוועדה לבניית בניין עיריית פרובידנס החדש.
מותו גרם לאבל ציבורי גדול. משרדים ציבוריים נסגרו, ומסע הלוויה של אבלים בכרכרות וברגל עקב אחרי הגופה למקום מנוחתה בבית הקברות של סוואן פוינט.
מבחן ואלד
דוגמה
עובד בקרת איכות במפעל דוגם סדרה של מוצרים מפס הייצור. בכל שלב העובד לוקח מוצר באופן מקרי מפס הייצור ובודק האם סטטיסטי המבחן המבוסס על כלל המוצרים שנדגמו עד כה חוצה את סף קבלת H0 (השערת האפס) או את סף דחיית H0. אם אף אחד מהספים לא נחצה, העובד ממשיך לדגום.